हे सरस्वती तोरो चलती, दिन-दिन हैत मलान ! !
 तजलक पूजा सब विद्यालय, नाम न लैछ महाविद्यालय !
 मत मातल घमशान उपद्रव, जहिया मूर्ति भसान ! !
 हे सरस्वती तोरो चलती, दिन-दिन हैत मलान ! !
 बाट बन्न अछि तोरे नामे, माघ बैरियर गामे-गामे !
 समय गमायब, कथो सुनए मुक्का थापड़ कोचवान ! !
 हे सरस्वती तोरो चलती, दिन-दिन हैत मलान ! !
 किए करत कियो तोहर अरधान, के पबैत अछि बड़का अन-धन !
 तोहर देल कागत सबूत ल' ढहनाइछ बबुआन ! !
 हे सरस्वती तोरो चलती, दिन-दिन हैत मलान ! !
 टॉप योग्यता पौने बौआ, तैयो चाही कसगर ढोआ!
 से लक्ष्मीक कृपे सँ भेटए , तैं हुनक गुणगान ! !
 हे सरस्वती तोरो चलती, दिन-दिन हैत मलान ! !
 बरदे सौंसे देशक देवा, जरसिक सेवा सधः मेवा !
 जते पढुआ तते लफुआ, धनि किसान भगवान ! !
 हे सरस्वती तोरो चलती, दिन-दिन हैत मलान ! !
 रटलनि वेद हमर परबाबा, फंकलनि छुच्छे धानक लाबा !
 वैह कर्म हम फेर करू, बरु फोलब पान दोकान ! !
 हे सरस्वती तोरो चलती, दिन-दिन हैत मलान ! !
 दूइर भेल इ हाथक वीणा, एकरा बजबए नगन हसीना !
 टेप सिनेमा टेलीविजनो, गिरलक गान बजान ! !
 हे सरस्वती तोरो चलती, दिन-दिन हैत मलान ! !
 विद्या पढने बेरोजगारी, करै तिरस्कृत अपने नारी !
 बिना नोन रोटिक नियोजन, सरकारी अनुदान ! !
 हे सरस्वती तोरो चलती, दिन-दिन हैत मलान ! !
 सौतिन तोहर परम लक्ष्मीनियाँ, तोरा सेवकक ओ दुश्मनियाँ !
 अन्न बिना ओ मारि सकै, से ओकरा लेल असान! !
 हे सरस्वती तोरो चलती, दिन-दिन हैत मलान ! !
 कनडेरियो जौं कने तकै छह, छाहरी तरक पाइ धरि दै छह !
 ठिकेदार सन गुम्बज नहि हो, सगर देश सम्मान ! !
 हे सरस्वती तोरो चलती, दिन-दिन हैत मलान ! !
 लेखकः- जय प्रकाश चौधरी"जनक"
साभारः- जय प्रकाश चौधरी"जनक"
प्रस्तुतिः- राजीव मिश्र(अपन मिथला धाम)
साभारः- जय प्रकाश चौधरी"जनक"
प्रस्तुतिः- राजीव मिश्र(अपन मिथला धाम)